遊池州齊山
作者：張栻
朝代：宋

paragraphs: 舊聞齊山勝，抱病來登臨。
蒼然俯平湖，秀出幾百尋。
穹石天與巧，修篁近成林。
高攀極巉巖，俯探窮窈深。
愛此堅貞姿，摩挲會予心。
憶行西湖岸，亦復多嶔崟。
頗恨人力勝，刻畫時見侵。
誰知醜石面，乃亦變孔壬。
何如榛莽間，屹立長森森。
天然抱幽獨，妙質逢賞音。
支筇到絕頂，孤亭指遥岑。
樊川有留詠，兀坐一長吟。